Diema 29 | Beibele Inthaneteng | Phetolelo ya Lefase le Lefsa
29 Motho yo a kgalengwago leboelela+ eupša a thatafiša molala wa gagwe,+ o tla robega ka bjako gomme a se fole.+ 2 Ge baloki ba ata, batho ba a thaba;+ eupša ge mang le mang yo kgopo a buša, batho ba a fegelwa.+ 3 Motho yo a ratago bohlale o thabiša tatagwe;+ eupša yo a gweranago le bagweba-ka-mmele o senya dilo tše bohlokwa.+ 4 Kgoši e emiša naga ka toka,+ eupša motho yo a amogelago letsogo-le-kobong o a e wiša.+ 5 Motho yo a gegeago mogwera+ wa gagwe o beela maoto a gagwe molaba.+ 6 Karogo ya motho yo mobe ke molaba,+ eupša moloki o goeletša ka lethabo gomme o thabile.+ 7 Moloki o tseba go emelela babotlana molaong.+ Yo kgopo ga a itshwenye ka gore a tsebe go dira bjalo.+ 8 Batho ba dipolelo tša boikgantšho ba fiša motse,+ eupša ba bohlale ba gomiša bogale.+ 9 Motho yo bohlale ge a sekišana le lešilo—o a galefa a ba a sega gomme ga go na khutšo.+ 10 Batho ba nyoretšwego madi ba hloile mang le mang yo a se nago bosodi;+ ge e le babotegi, bona ba dula ba nyaka mang le mang yo a se nago bosodi.+ 11 Setlaela se ntšha bogale bja sona ka moka, eupša yo bohlale o thekga ditho go fihla mafelelong.+ 12 Ge mmuši a šetša dipolelo tša maaka, bohle bao ba mo hlankelago e tla ba ba kgopo.+ 13 Modiidi le mogateledi go na le mo ba swanago gona;+ bobedi bja bona ba newa bophelo ke Jehofa.+ 14 Ge kgoši e ahlola babotlana ka go botega,+ sedulo sa yona sa bogoši se tla thewa sa tia go ya go ile.+ 15 Kgati le kgalemelo di a hlalefiša;+ eupša mošemane yo a ipušago o tla hlabiša mmagwe dihlong.+ 16 Ge ba kgopo ba ata, go tshela molao go a aparela; eupša baloki ba tla bona go wa ga bona.+ 17 Otla morwa wa gago a tle a go khutšiše a be a go thabiše kudu moyeng.+ 18 Batho ge ba se na tlhahlo ya Modimo ga ba laolege,+ eupša go thaba bao ba lotago molao.+ 19 Mohlanka a ka se phošollwe ka mantšu feela,+ ka gobane o a kwešiša eupša ga a a ele hloko.+ 20 Na o kile wa bona motho yo a akgofelago go bolela?+ Go na le kholofelo kudu ka setlaela go feta ka yena.+ 21 Ge motho a tefiša mohlanka wa gagwe go tloga bofseng, le ge a šetše a godile o tla hloka tebogo. 22 Motho yo bogale o fehla ditshele,+ gomme mang le mang yo a befelwago o na le dikarogo tše dintši.+ 23 Motho o tla kokobetšwa ke boikgogomošo bja gagwe,+ eupša motho yo a ikokobeditšego o tla godišwa.+ 24 Yo a dirišanago le lehodu o hloile moya wa gagwe.+ A ka kwa keno yeo e nago le thogako eupša a se bege selo.+ 25 Go tšhaba batho go wetša molabeng,+ eupša bao ba botilego Jehofa ba tla šireletšwa.+ 26 Ba bantši ba nyaka sefahlego sa mmuši,+ eupša motho o ahlolwa ke Jehofa.+ 27 Motho wa go hloka toka o šišimiša baloki,+ wa ditsela tše di lokilego o šišimiša yo kgopo.+